45 vas vir hoofweg-chaosDié vragmotor is vandag op die M2 naby Germiston vermoedelik deur stakende vragmotorbestuurders aan die brand gesteek. Foto: EWN Die polisie het 45 verdagtes in hegtenis geneem nadat stakende swaarvoertuigbestuurders Donderdag amok op Johannesburgse paaie gemaak het. Die Ekurhuleni-metropolisie het die verdagtes vir publieke geweld aangekeer. Maroela Media het vroeër berig paaie naby die OR Tambo-lughawe moes gesluit word nadat stakers gewelddadig geraak het. Betogers het petrolbomme en klippe na verbygaande swaarvoertuie geslinger. Swaarvoertuie is ook aan die brand gesteek. Volgens Inspekteur Kobeli Mokheseng, ŉ woordvoerder van die metropolisie, is drie mense tydens die aanvalle beseer. Intussen het die vervoervakbond Satawu gesê hulle het afgevaardigdes na die gebied gestuur om die voorval te ondersoek.